SKRIFTLIG FORESPØRGSEL E-0773/03

af Konstantinos Hatzidakis (PPE-DE) til Kommissionen

(12. marts 2003)

Om: Overskridelser af budgettet for bygning af Attika-motorvejen

I sit svar på min forespørgsel (P-0239/03(1)) svarede Kommissionen ikke på det, jeg spurgte om, hvilket sikkert bunder i en misforståelse. I sit svar nævner Kommissionen, at udgifterne til anlæggelse af Attika-motorvejen beløber sig til 1713 mio. EUR, altså mindre end det beløb på 3175 mio. EUR, som Kommissionen havde anført i sit svar på min tidligere forespørgsel (E-2894/01(2)), antagelig fordi den i det sidste svar kun refererer til perioden 2000-2006. Den nævner heller ikke noget om, hvorvidt der er sket overskridelser, og hvad der i så fald var årsagerne til disse overskridelser.

Derfor anmoder jeg endnu en gang Kommissionen om at besvare følgende:

- Hvad var budgettet for Attika-motorvejen, da vejbyggeriet blev påbegyndt?

- Hvilke overskridelser er der blevet noteret siden påbegyndelsen af vejbyggeriet og frem til i dag, og hvad er årsagerne til disse overskridelser?

- Hvad er de samlede omkostninger ved anlæggelsen af Attika-motorvejen, sådan som projektet har udviklet sig i tidens løb og efter de overskridelser af budgettet, der er konstateret?

(1) EUT C 161 E af 10.7.2003, s. 200.

(2) EFT C 115 E af 16.5.2002, s. 189.

Svar afgivet på Kommissionens vegne af Michel Barnier

(16. april 2003)

I henhold til den koncessionskontrakt, der i 1996 blev indgået mellem de græske myndigheder og koncessionshaveren om bygning af Athen-ringvejen (Attiki-odos), var der afsat et beløb på 1 248,7 mio. EUR i løbende priser til den del af kontrakten, der var omfattet af totalprisen. Denne del indebærer, at koncessionshaveren har det fulde ansvar for gennemførelsen og forvaltningen af projektet. Dette beløb er sammensat af et offentligt bidrag på 418,2 mio. EUR og et privat bidrag på 830,5 mio. EUR.

I den samme kontrakt bestemmes det, at der parallelt hermed skal udføres offentlige arbejder, der ikke er omfattet af totalprisen, til 146,75 mio. EUR i løbende priser, ligesom der åbnes mulighed for, at værdien af disse parallelle arbejder kan forøges med 50 %. Kontrakten åbner ligeledes mulighed for supplerende arbejder til et beløb på 50 % af totalprisen på 1 248,7 mio. EUR. Sådanne arbejder er efterfølgende blevet godkendt i de fleste tilfælde efter domstolsafgørelser vedrørende forbedrede miljøforhold i nogle områder, der berøres af Athen-ringvejen.

I henhold til de oplysninger, som de ansvarlige nationale myndigheder har fremsendt, beløber de parallelle og supplerende arbejder, der er omhandlet i koncessionskontrakten, sig til henholdsvis 220 mio. og 571,21 mio. EUR i løbende priser. Sammen med totalprisen på 1 248,7 mio. EUR bliver det i alt omkring 2 040 mio. EUR.

Af andre udgiftselementer i forbindelse med projektet, der ikke indgår i koncessionskontrakten, kan nævnes eksproprieringer, honorarer til uafhængige ingeniører og konsulenter, arkæologi og flytning af offentlige forsyningsnet. Lægges disse omkostninger til det samlede ovennævnte beløb på 2 040 mio. EUR for koncessionskontrakten, bliver de samlede udgifter til Athen-ringvejen omfattende koncessionskontrakten og andre udgiftselementer, der ikke har tilknytning til denne, omkring 3,2 mia. EUR.

Athen-ringvejen er en foranstaltning under det operationelle program Road Axes-Ports-Urban Development 2000-2006 og er samtidig et stort projekt i henhold til artikel 25 og 26 i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1).

Den Europæiske Fond for Regionaludvikling (EFRU) er blevet anmodet om at yde en støtte til dette projekt under den tredje fællesskabsstøtteramme (FSR) på 476 mio. EUR svarende til en offentlig udgift på 951 mio. EUR og en samlet udgift inklusive private bidrag på 1 713 mio. EUR. Den støtte, der er anmodet om, vedrører en del af totalprisen, dele af de parallelle og supplerende arbejder i koncessionskontrakten samt dele af de øvrige udgiftselementer i forbindelse med projektet. Der er ikke mulighed for at øge denne støtte fra EFRU i fremtiden med supplerende midler fra FSR 2000-2006 eller fra Samhørighedsfonden.

(1) EFT L 161 af 26.6.1999.